《同澹书记观张登子所藏曹将军画马卷》
明代·释今堕

江东张翰客佗城，犀轴瑶签载共行。神骏岂期传尺素，丹青端不愧鸿名。

即看瘦影如山立，安得寒芜展足轻。支遁近来诸想尽，画图相对亦留情。

作者简介：今堕(？--一六五九)，字止言。番禺人。俗姓黎，原名启明，字始生。明桂王永历三年（一六四九），薙染受具，为诃林监院。事见清徐作霖、黄蠡《海云禅藻集》卷二。